text: Либералнодемократичната партия на Жириновски предложи Путин и Лавров за герои на Русия | webcafe.bg
  Партията на Жириновски предложи Путин и Лавров за герои на Русия
  17.03.2014, 18:21 (обновена 17.03.2014, 18:55)
  Президентът Владимир Путин ще направи утре изявление по повод решението, взето от гражданите на Крим на референдума
  Още за Владимир Жириновски
  Жириновски препоръча секс 3-4 пъти на година
  Кандидатът от площад "Болотная"
  Сюжет по Жириновски и В.С.
  Либералнодемократичната партия на Русия предложи на президента Владимир Путин и на външния министър Сергей Лавров да бъде присъдено званието "Герой на Русия", предаде РИА Новости.
  Това предложение ще бъде отправено от депутати към комисията за държавни награди в страната.
  "Основание за обръщението е признаването на колосалната роля, която изиграха президентът на страната и вътрешният министър, за реализацията на историческото решение по съединяването на всички руски земи", са казали от пресслужбата на партията.
  Утре, 18 март, президентът ще направи изказване пред Федералното събрание на Русия, посветено на ситуацията в Крим, заяви заместник-председателят на Държавната дума Иван Мелников.
  Изявлението на руския президент е предвидено да започне в 15 часа руско време (13 часа българско).
  Междувременно стана ясно, че Държавната дума на Русия ще разгледа всички законопроекти, необходими за присъединяването на Крим в състава на Русия на 21 март. Това каза заместник-председателят на долната камара на парламента Сергей Неверов.
  "Ние предполагаме, че на 21-во число на пленарно заседание ще обсъдим тези нужни законопроекти, които трябва да решат процедурата за влизането на република Крим в състава на Руската федерация", уточни Неверов пред телевизия Россия 24.
  От своя страна парламентът на Украйна одобри частично мобилизиране на военнослужещи за противопоставяне на "руската намеса" в страната.